Andijonda 53 yoshli erkak tanishini pichoqlab o'ldirdi

Andijon shahrida 22 mart kuni 53 yoshli erkak tanishini mast holda pichoqlab o'ldirdi. Bu haqda Tergov departamenti xabar bermoqda.
Ma'lum qilinishicha, 50 yoshli A.R. hamda 53 yoshli B.A. shaharning Islomobod MFYda joylashgan 53 yoshli M.M.ning yashash xonadoniga mehmonga borgan. U yerda birgalikda spirtli ichimliklar iste'mol qilib, so'ngra A.R. hamda B.A. mast bo'lgan holda bir-birlarini haqorat qilgan. Shu vaqtda o'rtasida kelib chiqqan o'zaro tortishuv sabab B.A. stol ustida turgan xo'jalik pichog'ini olib, A.R.ning ko'krak sohasiga bir marotaba urgan. Tan jarohati yetkazilgani oqibatida A.R. hodisa joyida halok bo'lgan.
Sud-tibbiy ekspertiza xulosasida A.R.da ko'krak qafasi o'ng tomon sohasidan ko'krak bo'lig'iga teshib o'tuvchi sanchma kesma jarohat aniqlangan. Mazkur jarohat og'irlik darajasiga ko'ra, hayot uchun xavfli bo'lgan og'ir tan jarohatlari sifatida baholanishi ko'rsatilgan.
Holat yuzasidan Andijon shahar IIO FMB huzuridagi tergov bo'limi tomonidan B.A.ga nisbatan Jinoyat kodeksining 104-moddasi 3-qismi “d” bandi (Qasddan badanga og'ir shikast yetkazish) bilan jinoyat ishi qo'zg'atilib, o'nga nisbatan qamoqqa olish tarzdagi ehtiyot chorasi qo'llanilgan. Hozirda tergov harakatlari olib borilmoqda.
Avvalroq Andijonda erkak qarz sabab ayolni pichoqlab o'ldirgandi. Shuningdek, Namanganda 35 yoshli erkak sobiq sinfdoshini pichoqlab o'ldirgani xabar qilingan.